Knattspyrnusamband Evrópu segist hafa samúð með þeim stuðningsmönnum Liverpool sem franska lögreglan skaut táragasi á fyrir úrslitaleik Meistaradeildar karla í fótbolta í gær. Sambandið kennir stuðningsmönnum með falsaða miða um hættuástand sem skapaðist.
Fresta þurfti úrslitaleiknum, sem Real Madrid vann 1-0, um rúman hálftíma vegna glundroðans sem skapaðist fyrir utan Stade de France. Fjöldi Liverpool-manna komst seint eða jafnvel ekki inn á völlinn.
Myndbönd hafa birst á netinu sem sýna lögreglu skjóta táragasi á stuðningsmenn og virðast sýna stuðningsmenn reyna að ryðja sér leið inn á völlinn. 105 voru handtekin og þar af eru 39 enn í haldi.
Knattspyrnusamband Evrópu kennir fölsuðum miðum um töfina og ástandið sem skapaðist. Stjórn Liverpool kvartar á móti yfir óásættanlegum vinnubrögðum og hefur krafist formlegrar rannsóknar á illri meðferð stuðningsfólks.
Gerald Darmanin, innanríkisráðherra Frakklands, benti á Liverpool-menn sömuleiðis og sagði þúsundir Breta hafa reynt að ryðjast framhjá öryggisgæslu og sýnt af sér ógnandi hegðun.
Þessi ummæli féllu í grýttan jarðveg bæði á meðal stuðningsmanna Liverpool og frönsku stjórnarandstöðunnar. Jean-Luc Melenchon, leiðtogi vinstrimanna, sagði atburðarásina sýna að Frakkar séu kannski ekki tilbúnir til að halda Ólympíuleikana, sem þeir eiga að gera árið 2024. Hann sagði lögreglu hafa brugðist algjörlega.
Marine Le Pen, sem tapaði fyrir Macron í seinni umferð nýafstaðinna forsetakosninga, sagði ljóst að Frakkar geti ekki lengur séð um skipulagningu stórra viðburða.
Innanríkisráðherra Frakklands kennir stuðningsmönnum Liverpool um óreiðuna sem ríkti fyrir utan Stade de France fyrir úrslitaleik meistaradeildar Evrópu í gærkvöld. 105 voru handtekin.